JEGYZŐKÖNYV

Készült: 2018. november 27-én, 1700 órakor Tiszagyulaházán, Tiszagyulaháza Község Önkormányzata Képviselő-testületének, a Művelődési Házban megtartott nyilvános Képviselő-testületi üléséről.

Jelen vannak:

Mikó Zoltán polgármester

Dobos Lászlóné alpolgármester

Szabó Sándorné képviselő

Tóth Péter Benjámin képviselő

Meghívottak:

3. napirendi pont tárgyalására:

Budainé Pázmándi Judit Tiszagyulaháza Aprajafalva Óvoda intézményvezető

5. napirendi pont tárgyalására:

Volümné Kékesi Henriett Helyi Esélyegyenlőségi Program felelőse

Az ülés teljes időtartamára:

Dr. Nagy Attila kirendeltségvezető

Mészárosné Szincsák Mária jegyzőkönyvvezető

Mikó Zoltán polgármester: Sok szeretettel köszönti a megjelenteket a Képviselő-testületi ülésen.

*Megállapítja, hogy a Képviselő-testület határozatképes, jelen van 4 fő megválasztott képviselő.*

Mikó Zoltán polgármester: Elmondja, hogy a mai ülésről hangfelvétel és jegyzőkönyv készül, melynek vezetésével Mészárosné Szincsák Máriát bízza meg. Javaslatot tesz a napirendi pontok sorrendjének módosítására és kiegészítésére az EON-al kötendő szerződésről az alábbiak szerint:

1. Polgármesteri jelentés a lejárt határidejű Képviselő-testületi határozatok végrehajtásáról.

Előadó: Mikó Zoltán polgármester

Előterjesztés: írásos

1. Előterjesztés Tiszagyulaháza község Helyi Esélyegyenlőségi Programjáról.

Előadó: Mikó Zoltán polgármester

Előterjesztés: írásos

1. Előterjesztés a Tiszagyulaházi Aprajafalva Óvoda 2018/2019. nevelési évi munkatervének véleményezéséről.

Előadó: Mikó Zoltán polgármester

Előterjesztés: írásos

1. Előterjesztés a szociális célú tűzifa támogatás helyi szabályairól szóló önkormányzati rendelet megalkotásáról.

Előadó: Mikó Zoltán polgármester

Előterjesztés: írásos

1. Előterjesztés a Hajdúnánás – Folyás – Tiszagyulaháza – Újtikos Szociális és Gyermekjóléti Önkormányzati Társulás (4080 Hajdúnánás, Köztársaság tér 1. szám) Társulási Megállapodásának módosítására.

Előadó: Mikó Zoltán polgármester

Előterjesztés: írásos

1. Előterjesztés Hajdúnánási Közös Önkormányzati Hivatal 2017. július 1. és 2018. június 30 közötti időszakban végzett tevékenységéről.

Előadó: Mikó Zoltán polgármester

Előterjesztés: írásos

1. Előterjesztés a Hajdúnánási Közös Önkormányzati Hivatal Szervezeti és Működési Szabályzatának módosításáról.

Előadó: Mikó Zoltán polgármester

Előterjesztés: írásos

1. Előterjesztés a Hajdúnánás Városi Önkormányzat személyes gondoskodást nyújtó szociális szolgáltatások helyi szabályairól szóló 28/2016. (VII.5.) önkormányzati rendeletének módosításáról.

Előadó: Mikó Zoltán polgármester

Előterjesztés: írásos

1. Előterjesztés az általános iskola felvételi körzetének meghatározásával kapcsolatos vélemény kialakítására.

Előadó: Mikó Zoltán polgármester

Előterjesztés: írásos

1. Előterjesztés a Hajdúböszörményi Tankerületi Központ 2017/2018. tanévben végzett a Tiszagyulaházi és Újtikosi Általános Iskolákra vonatkozó tevékenységéről szóló tájékoztatójáról.

Előadó: Mikó Zoltán polgármester

Előterjesztés: írásos

1. Előterjesztés a személyes gondoskodást nyújtó szociális ellátások intézményi térítési díjának megállapításáról.

Előadó: Mikó Zoltán polgármester

Előterjesztés: írásos

1. Előterjesztés a belső ellenőri feladatok ellátásáról.

Előadó: Mikó Zoltán polgármester

Előterjesztés: írásos

1. Előterjesztés a 2019. évi belső ellenőrzési tervről.

Előadó: Mikó Zoltán polgármester

Előterjesztés: írásos

1. Előterjesztés 2019. évi munkaterv elfogadására.

Előadó: Mikó Zoltán polgármester

Előterjesztés: írásos

1. Előterjesztés a téli igazgatási szünet elrendeléséről.

Előadó: Mikó Zoltán polgármester

Előterjesztés: írásos

1. Előterjesztés Újszentmargita Község Önkormányzatának a polgári központi orvosi ügyelethez történő csatlakozásáról.

Előadó: Mikó Zoltán polgármester

Előterjesztés: írásos

1. Előterjesztés a közvilágításról való gondoskodás érdekében megkötendő villamos energia adásvételi szerződésről.

Előadó: Mikó Zoltán polgármester

Előterjesztés: írásos

*A Képviselő-testület 4 igen szavazattal (a szavazásban 4 fő vett részt) – egyetért a napirendi pontok tárgyalásával.*

1./

Polgármesteri jelentés a lejárt határidejű Képviselő-testületi határozatok végrehajtásáról.

Előadó: Mikó Zoltán polgármester

*(Az előterjesztés írásban készült, melynek egy példánya a jegyzőkönyv mellékletét képezi.)*

Mikó Zoltán polgármester: Elmondja, hogy szóbeli kiegészítése nincs, kéri, hogy tárgyalják meg az előterjesztést.

Képviselő részéről kérdés, hozzászólás nem hangzott el.

Mikó Zoltán polgármester: Szavazásra bocsátja az előterjesztés határozati javaslatát. Felkéri a képviselő-testületet, hogy aki egyetért a lejárt határidejű Képviselői-testületi határozatok végrehajtásáról szóló határozati javaslattal, kézfelnyújtással szavazzon:

*A képviselő-testület a lejárt határidejű Képviselő-testületi határozatok végrehajtásáról szóló előterjesztést 4 igen szavazattal elfogadta (a szavazásban 4 fő vett részt) és az alábbi határozatot hozta:*

Tiszagyulaháza Község Önkormányzata

Képviselő-testületének

40/2018. (XI. 27.) határozata

A lejárt határidejű Képviselő-testületi határozatok végrehajtásáról

Tiszagyulaháza Község Önkormányzatának Képviselő-testülete megtárgyalta a lejárt határidejű Képviselő-testületi határozatok végrehajtásáról szóló polgármesteri jelentést, melyet elfogadott.

Határidő: ------------ Felelős: -----------

2./

Előterjesztés Tiszagyulaháza község Helyi Esélyegyenlőségi Programjáról.

Előadó: Mikó Zoltán polgármester

*(Az előterjesztés írásban készült, melynek egy példánya a jegyzőkönyv mellékletét képezi.)*

Mikó Zoltán polgármester: Megkéri Volümné Kékesi Henriett a Helyi Esélyegyenlőség Program felelősét, ha van szóbeli kiegészítése tegye meg.

Volümné Kékesi Henriett HEP felelős: Nincs szóbeli kiegészítése, amennyiben kérdés merül fel, szívesen válaszol.

Dobos Lászlóné alpolgármester: Jónak tartja az anyagot. Észrevétele, hogy az alapítvány részéről miért nem az elnök neve szerepel a dokumentumban.

Volümné Kékesi Henriett HEP felelős: Válaszában elmondja, hogy mivel külföldön tartózkodik az elnökhelyettes Szűcs Gábor képviselte az alapítványt, és a fórumon részt vevőket kellett beleírni.

Dobos Lászlóné alpolgármester: Az esélyegyenlőség megteremtéséhez pályázatokra van szükség, amely az anyagból is kitűnik. A kormány, ha a kis településeket nem támogatja, akkor az esélyek is kútba dőlnek. Az akarat megvan, de ezek megvalósításához nagyon sok pénz kell.

A szűrővizsgálatok sem működnek a településen, tüdőszűrés sincs már. Az akadálymentesítés is probléma, meg kellene oldani.

Szabó Sándorné képviselő: Megfelelőnek tartja az anyagot, és gratulál hozzá. Meglepve olvasta, hogy a település 50 km-es körzetében nincs anyaotthon, illetve a pályázatok közül hiányolja az öregek otthonát. Mért nem lett beletéve?

Mikó Zoltán polgármester: Öregek otthonára csak az egyházak pályázhatnak jelenleg.

Szabó Sándorné képviselő: A megváltozott munkaképességű emberekről reálisabb adatot kaphatnának a Pétegisz Zrt-től, amely a helyi egészségügyben jártas.

Volümné Kékesi Henriett HEP felelős: Az adatok a KSH-tól származnak.

Képviselő részéről több kérdés, hozzászólás nem hangzott el.

Mikó Zoltán polgármester: Szavazásra bocsátja az előterjesztés határozati javaslatát. Felkéri a képviselő-testületet, hogy aki egyetért a Tiszagyulaháza község Helyi Esélyegyenlőségi Programjáról szóló határozati javaslattal, kézfelnyújtással szavazzon:

*A képviselő-testület a Tiszagyulaháza község Helyi Esélyegyenlőségi Programjáról szóló előterjesztést 4 igen szavazattal elfogadta (a szavazásban 4 fő vett részt) és az alábbi határozatot hozta:*

Tiszagyulaháza Község Önkormányzata

Képviselő-testületének

41/2018. (XI. 27.) számú határozata

Tiszagyulaháza község Helyi Esélyegyenlőségi Programjáról

Tiszagyulaháza Község Önkormányzata Képviselő-testülete az egyenlő bánásmódról és az esélyegyenlőség előmozdításáról szóló 2003. évi CXXV. törvény 31. § (1) bekezdésében előírt kötelezettségének eleget téve Tiszagyulaháza község Helyi Esélyegyenlőségi Programját elfogadja.

Felkéri a polgármestert, hogy a határozatból adódó szükséges intézkedések megtételéről gondoskodjon.

Határidő: 2018. december 15. Felelős: Mikó Zoltán polgármester

*(A jegyzőkönyv számára megállapítom, hogy Volümné Kékesi Henriett HEP felelős az üléstermet elhagyta.)*

3./

Előterjesztés a Tiszagyulaházi Aprajafalva Óvoda 2018/2019. nevelési évi munkatervének véleményezéséről.

Előadó: Mikó Zoltán polgármester

*(Az előterjesztés írásban készült, melynek egy példánya a jegyzőkönyv mellékletét képezi.)*

Mikó Zoltán polgármester: megkéri Budainé Pázmándi Judit intézményvezetőt, ha van szóbeli kiegészítése az anyaghoz tegye meg.

Budainé Pázmándi Judit intézményvezető: Nincs szóbeli kiegészítése.

Dobos Lászlóné alpolgármester: Tartalmas, sokrétű a munkaterv. Szeretné megköszönni az óvodának, hogy minden rendezvényen képviseltetik magukat, részt vesznek fellépéseken. Az óvoda konyhájával kapcsolatban tenne észrevételt, még ha szorosan nem is kapcsolódik a napirendi ponthoz. Hallotta, és nem tudja mennyire igaz, hogy nagyon sokszor van kolbász, virsli az ebédhez, és kevés a hús. Amennyiben igaznak bizonyul, el kellene gondolkozni az élelmezési norma emelésen.

Szabó Sándorné képviselő: Ellentétben az előtte szólóval, változatosnak tartja az ebédet.

Mikó Zoltán polgármester: Jelenleg a sertés és baromfi húst Tiszadobról hozzák. Felhívta a konyha figyelmét, hogy többször tegyék be az étrendbe.

Budainé Pázmándi Judit intézményvezető: A konyhavezető kérte meg, hogy tolmácsolja a Képviselő-testületnek, hogy nagyon nehezen jönnek ki a normából. Gyümölcsöt már nem tudnak a gyerekeknek biztosítani csak úgy, ha a szülők behozzák.

Dobos Lászlóné alpolgármester: Már régebben is javasolta az emelést, de elzárkóztak előle.

Egyetlen egy gyerek fizet térítési díjat jelenleg az óvodában. Nem lehetne valamilyen módon felülvizsgálni, ellenőrizni, hogy tényleg mindenki jogosult az ingyenes étkezésre?

Budainé Pázmándi Judit intézményvezető: Nincs hozzá joguk leellenőrizni, nem kérhetnek jövedelem igazolást.

Mikó Zoltán polgármester: Vissza kell térni rá a következő testületi ülésen, és meg kell emelni a térítési díjakat.

Szabó Sándorné képviselő: A szülők elfogadták, a törvényi előírásoknak megfelel a munkaterv, nyugodt szívvel elfogadhatja a testület.

Képviselő részéről több kérdés, hozzászólás nem hangzott el.

Mikó Zoltán polgármester: Szavazásra bocsátja az előterjesztés határozati javaslatát. Felkéri a képviselő-testületet, hogy aki egyetért a Tiszagyulaházi Aprajafalva Óvoda 2018/2019. nevelési évi munkatervének véleményezéséről szóló határozati javaslattal, kézfelnyújtással szavazzon:

*A képviselő-testület a Tiszagyulaházi Aprajafalva Óvoda 2018/2019. nevelési évi munkatervének véleményezéséről szóló előterjesztést 4 igen szavazattal elfogadta (a szavazásban 4 fő vett részt) és az alábbi határozatot hozta:*

Tiszagyulaháza Község Önkormányzata

Képviselő-testületének

42/2018.(XI. 27.) határozata

a Tiszagyulaházi Aprajafalva Óvoda 2018/2019. nevelési évi munkatervének véleményezéséről

Tiszagyulaháza Község Önkormányzata Képviselő-testülete a nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet 3. § (1) bekezdésében foglaltak szerint a Tiszagyulaházi Aprajafalva Óvoda 2018/2019. nevelési évi munkatervét megismerte.

A testület megállapította, hogy a munkaterv a jogszabályi elírások szerint, az előírt tartalommal készült. Az intézmény 2018/2019. nevelési évi munkaterve megvalósítása esetén biztosítja a gyermekek testi, szellemi fejlődését, gazdagítja ismereteiket a mikro- és makrokörnyezet hagyományairól, ünnepségeiről, rendezvényeiről.

A munkaterv bemutatja az intézmény kapcsolatrendszerét, a személyi és tárgyi feltételeket, a működés alapvető szabályait.

A munkaterv megfelelő fórumot biztosít a szülőknek, a jogszabályi elírások szerint ütemezi az óvodai nevelés nélküli munkanapokat, szüneteket.

Felkéri a polgármestert, hogy az intézményvezetőt a fenntartói véleményről tájékoztassa.

**Határidő:** 2018. december 10. **Felelős:** Mikó Zoltán polgármester

*(A jegyzőkönyv számára megállapítom, hogy Budainé Pázmándi Judit intézményvezető az üléstermet elhagyta.)*

4./

Előterjesztés a szociális célú tűzifa támogatás helyi szabályairól szóló önkormányzati rendelet megalkotásáról.

Előadó: Mikó Zoltán polgármester

*(Az előterjesztés írásban készült, melynek egy példánya a jegyzőkönyv mellékletét képezi.)*

Mikó Zoltán polgármester: Tájékoztatja a testületet a pályázat eredményéről és kéri, hogy alkosság meg a rendeletet. A kérelmeket 2019. január 7-től 11-ig lehet majd beadni. A kérelemben szerepelnek a jogosultsági feltételek. Pontok szerint felsorolja kb. hány fő esik egy-egy kategóriába. Kéri beszéljék át a támogatás feltételeit.

Szabó Sándorné képviselő: Mit jelent az aktív korúak ellátása?

Dr. Nagy Attila kirendeltségvezető: Az a személy, akinek nincs munkahelye, álláskeresési támogatást már nem kap, és egyéb szociális juttatásban sem részesül, tehát nincs jövedelme, az jogosult aktív korúak ellátására.

Tóth Péter Benjámin képviselő: Az f) pontban meghatározott 120ezer forintot soknak tartja.

Dobos Lászlóné alpolgármester: Egyetért az előtte szólóval, csökkentsenek az összegen. Elég 100ezer forintban meghatározni.

Szabó Sándorné képviselő: A fél köbmétert véleménye szerinte ki kellene venni a rendeletből. Szerinte is módosítsák az f) pontot 100ezer forintra.

Mikó Zoltán polgármester: Van még a feltételek között egy g) pont, amely szerint a családban az egy főre eső jövedelem nem haladja meg a 40ezer forintot. Vitassák meg ezt a pontot is.

Szabó Sándorné képviselő: Véleménye szerint vegyék ki ezt a pontot a rendeletből. Az előbbiekben felsorolt jogosultaknak sem biztos, hogy jut mindenkinek a támogatásból.

Dobos Lászlóné alpolgármester: Egyetért az előtte szóló képviselővel.

Mikó Zoltán polgármester: Tájékoztatást és a kérelmet el kell juttatni a lakossághoz. Összefoglalja a Képviselő-testület döntését a rendelettervezettel kapcsolatban. A decemberi „Hírhozó” helyi újságba megjelenik a rendelet a szociális tűzifa helyi szabályairól. A kérelmeket a lakosságnak eljuttatni. A rendelet-tervezet 2. § (1) bekezdés g) pontja törlésre kerülne, és az f) pontban meghatározott 120ezer forint helyett 100ezer forint kerülne megállapítva, a 2. § (5) bekezdése szintén törlésre kerülne, és az 5. § (2) bekezdése kiegészülne a benyújtás kezdő határidejével, amely 2019. január 7-e lenne, és ezen módosításoknak megfelelően a rendelet-tervezet melléklete is módosulna.

Képviselő részéről több kérdés, hozzászólás nem hangzott el.

Mikó Zoltán polgármester: Felkéri a Képviselő-testületet, hogy aki egyetért az említett módosítási javaslatokkal módosított rendelettel, kézfelnyújtással szavazzon:

*A képviselő-testület a szociális célú tűzifa támogatás helyi szabályairól szóló önkormányzati rendelet megalkotásáról szóló rendelettervezetet a módosításokkal 4 igen szavazattal elfogadta (a szavazásban 4fő vett részt) és az alábbi rendeletet alkotta:*

Tiszagyulaháza Község Önkormányzata

Képviselő-testületének

10/2018. (XI. 30.) Önkormányzati Rendelete

a szociális célú tűzifa támogatás helyi szabályairól

Tiszagyulaháza Község Önkormányzata Képviselő-testülete a szociális igazgatásról és a szociális ellátásokról szóló 1993. évi III. törvény 45. § (1) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában meghatározott feladatkörében eljárva a következőket rendeli el:

1. A rendelet célja, hatálya

1. §

(1) E rendelet célja, hogy az önkormányzat lakhatáshoz kapcsolódó támogatást nyújtson a településen élő, szociálisan rászoruló lakosok részére, és ennek érdekében meghatározza a szociális tűzifa támogatás ellátási forma jogosultsági feltételeit, és az igénylés rendjét.

(2) E rendelet hatálya kiterjed Tiszagyulaháza Község Önkormányzata közigazgatási területén életvitelszerűen lakó, és ott bejelentett lakó- vagy tartózkodási hellyel rendelkező állampolgárokra.

(3) E rendeletben szabályozott ellátással kapcsolatos eljárásra, és az itt használt fogalmakra – amennyiben e rendelet eltérően nem rendelkezik – a szociális igazgatásról és a szociális ellátásokról szóló 1993. évi III. törvényben, a gyermekek védelméről és a gyámügyi igazgatásról szóló 1997. évi XXXI. törvényben, valamint az általános közigazgatási rendtartásról szóló 2016. évi CL. törvényben meghatározottakat kell alkalmazni.

2. A támogatás feltételei

2. §

(1) Az önkormányzat vissza nem térítendő természetbeni támogatás keretében legfeljebb 5 m³ tűzifát biztosíthat annak a személynek, aki

a) aktív korúak ellátásában részesül, vagy

b) időskorúak járadékában részesül, vagy

c) az önkormányzat által nyújtott lakhatáshoz kapcsolódó rendszeres települési támogatásban részesül, vagy

d) rendszeres gyermekvédelmi kedvezményben részesülő halmozottan hátrányos helyzetű gyermeket nevel, vagy

e) rendszeres gyermekvédelmi kedvezményben részesülő hátrányos helyzetű gyermeket nevel, vagy

f) 70 éven felüli egyedülálló, és egyedül élő nyugdíjas, és a jövedelme nem haladja meg a 100.000,- Ft-ot.

(2) Az önkormányzat elsősorban az (1) bekezdés a)-e) pontban meghatározott kérelmezőt részesíti vissza nem térítendő tűzifa támogatásban.

(3) A tűzifa támogatás ugyanazon lakott ingatlanra csak egy jogosultnak állapítható meg, függetlenül a lakásban élő személyek és a háztartások számától. Amennyiben egy ingatlanról több kérelem érkezik, az elbírálás a kérelem beérkezésének sorrendjében történik.

(4) A településen lakóhellyel és tartózkodási hellyel is rendelkező személy csak egy ingatlan vonatkozásában – ahol életvitelszerűen él – vehető figyelembe.

(5) A szociális ellátásra való jogosultság elbírálásához a havi rendszerességgel járó jövedelem esetén a kérelem benyújtását megelőző hónap jövedelmét, nem havi rendszerességgel szerzett, jövedelem esetén a kérelem benyújtásának hónapját közvetlenül megelőző három hónap átlagjövedelmét kell figyelme venni.

(6) A jogosultság, és a kérelemben foglaltak valódiságának ellenőrzésére az eljárás során környezettanulmány végezhető.

3. §

(1) Nem jogosult szociális célú tűzifa támogatásra – a 2. §-ban meghatározott  
feltételek teljesülésétől függetlenül – az, aki olyan ingatlanban lakik, amely tűzifával egyáltalán nem fűthető.

(2) Az üresen álló, nem lakott ingatlanra, amelyben életvitelszerűen senki sem él, támogatás nem kérhető.

(3) A tűzifában részesülő a tűzifát nem értékesítheti, nem adhatja át másnak, csak saját szükségleteire használhatja fel.

4. §

Amennyiben a jogosult az e rendelet alapján részére biztosított tűzifát értékesíti, vagy másnak átadja, vagy utólag megállapításra kerül, hogy azt nem az arra jogosult igényelte és kapta, köteles az ingyenesen biztosított tűzifa esetében 15.000,- Ft + áfa/m3 összeg, valamint a kiszállítási költség megfizetésére.

3. A támogatás igénylésének menete

5. §

(1) A támogatás megállapítása iránti eljárás az e rendelet 1. melléklete szerinti kérelemre indul.

(2) A kérelmeket 2019. január 7. napjától 2019. január 11. napjáig lehet benyújtani a Hajdúnánási Közös Önkormányzati Hivatal Tiszagyulaházai Kirendeltségén (4097 Tiszagyulaháza, Kossuth u. 73.).

(3) A kérelmekről a polgármester átruházott hatáskörben, legkésőbb 2019. január 31. napjáig dönt.

(4) A jogosultság megállapítása a kérelmek érkezési sorrendjében történik – figyelemmel az előnyben részesítési előírásokra –, és addig tart, ameddig az önkormányzat rendelkezésére álló 90 m3 tűzifa készlet határozattal kiutalásra nem kerül.

(5) A tűzifa támogatás kiszállítását 2019. február 15. napjáig kell végrehajtani, amelynek megszervezéséről a polgármester köteles gondoskodni.

6. §

A támogatás kizárólagos forrása a Belügyminisztérium pályázata keretében az Önkormányzat számára megállapított támogatás, valamint az Önkormányzat által biztosított saját forrás.

4. Záró rendelkezések

7. §

A rendelet a kihirdetését követő napon lép hatályba, és 2019. április 30. napján hatályát veszti.

Tiszagyulaháza, 2018. november 27.

Mikó Zoltán                                              Dr. Kiss Imre

polgármester                                                       jegyző

1. melléklet a 10/2018. (XI. 30.) önkormányzati rendelethez

A kérelem benyújtható: 2019. január 7-től 2019. január 11-ig.

KÉRELEM

szociális célú tűzifa igénylésére

Kérelmező neve: ………………………………………………………………………………

Kérelmező lakóhelye: …………………………………………………………………………

Kérelmező tartózkodási helye: ………………………………………………………………..

Kérelmező születési helye és ideje: …………………………………………………………...

Kérelmező anyja születési neve: ………………………………………………………………

Kérem, hogy részemre Tiszagyulaháza Község Önkormányzata Képviselő-testületének a szociális tűzifa támogatásáról szóló önkormányzati rendelete alapján szíveskedjenek természetbeni juttatásként tűzifát biztosítani az alábbi jogosultsági feltétel alapján (*a megfelelő rész aláhúzandó):*

a) aktív korúak ellátásában részesülök *(határozat másolatát mellékelni szükséges)*

b) időskorúak járadékában részesülök *(határozat másolatát mellékelni szükséges)*

c) az önkormányzat által nyújtott lakhatáshoz kapcsolódó rendszeres települési támogatásban részesülök

d) rendszeres gyermekvédelmi kedvezményben részesülő halmozottan hátrányos helyzetű gyermeket nevelek

e) rendszeres gyermekvédelmi kedvezményben részesülő hátrányos helyzetű gyermeket nevelek

f) 70 éven felüli egyedülálló, és egyedül élő nyugdíjas vagyok, és a jövedelmem nem haladja meg a 100.000,- Ft-ot

A kérelmezővel egy családban (háztartásban) élő személyek adatai és jövedelme [*f) pont esetén a kérelmező havi nettó jövedelme]*

|  |  |  |  |
| --- | --- | --- | --- |
| Név | Rokoni kapcsolata a kérelmezővel | Születési idő  (év, hó, nap) | Havi nettó jövedelem  (Ft)  *[f) pont esetén]* |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |

*(jövedelemigazolásokat mellékelni szükséges)*

*Nyilatkozatok*

1.  A háztartásomból más személy szociális célú tűzifa támogatást nem igényelt.

2.  A lakásom fával fűthető, és rendelkezem fatüzelésre alkalmas fűtőberendezéssel.

3.  Felelősségem tudatában kijelentem, hogy a közölt adatok a valóságnak megfelelnek.

Tudomásul veszem, hogy az általam közölt adatokat, tényeket és szociális helyzetet a Hajdúnánási Közös Önkormányzati Hivatal Tiszagyulaházai Kirendeltsége környezettanulmány felvétele során ellenőrizheti.

Hozzájárulok a kérelemben szereplő adatoknak a szociális igazgatási eljárás során történő felhasználásához.

Dátum: …………………………………

………………………………………..

                                                                                               kérelmező aláírása

*(a benyújtáskor kerül kitöltésre)*

A kérelem benyújtásának időpontja: ……… év …… hó …… nap ……. óra …… perc

……………………………………… ………………………………………

átadó átvevő

5./

Előterjesztés a Hajdúnánás – Folyás – Tiszagyulaháza – Újtikos Szociális és Gyermekjóléti Önkormányzati Társulás (4080 Hajdúnánás, Köztársaság tér 1. szám) Társulási Megállapodásának módosítására.

Előadó: Mikó Zoltán polgármester

*(Az előterjesztés írásban készült, melynek egy példánya a jegyzőkönyv mellékletét képezi.)*

Mikó Zoltán polgármester: Megkéri Dr. Nagy Attila kirendeltségvezetőt tegye meg szóbeli kiegészítését.

Dr. Nagy Attila kirendeltségvezető: Tiszagyulaházát közvetlenül nem érinti a módosítás, de valamennyi társulásban résztvevő önkormányzatnak el kell fogadnia ahhoz, hogy érvényes legyen a módosítás.

Képviselő részéről kérdés, hozzászólás nem hangzott el.

Mikó Zoltán polgármester: Szavazásra bocsátja az előterjesztés határozati javaslatát. Felkéri a képviselő-testületet, hogy aki egyetért a Hajdúnánás – Folyás – Tiszagyulaháza – Újtikos Szociális és Gyermekjóléti Önkormányzati Társulás (4080 Hajdúnánás, Köztársaság tér 1. szám) Társulási Megállapodásának módosításáról szóló határozati javaslattal, kézfelnyújtással szavazzon:

*A képviselő-testület a Hajdúnánás – Folyás – Tiszagyulaháza – Újtikos Szociális és Gyermekjóléti Önkormányzati Társulás (4080 Hajdúnánás, Köztársaság tér 1. szám) Társulási Megállapodásának módosításáról szóló előterjesztést 4 igen szavazattal elfogadta (a szavazásban 4 fő vett részt) és az alábbi határozatot hozta:*

Tiszagyulaháza Község Önkormányzata

Képviselő-testületének

43/2018. (XI. 27.) számú határozata

Hajdúnánás – Folyás- Tiszagyulaháza - Újtikos Szociális és Gyermekjóléti Önkormányzati Társulás társulási megállapodásának módosításáról

Tiszagyulaháza Község Önkormányzata Képviselő-testülete Magyarország helyi önkormányzatairól szóló 2011. évi CLXXXIX. törvény 88. § (2) bekezdésében, és a Hajdúnánás – Folyás- Tiszagyulaháza - Újtikos Szociális és Gyermekjóléti Önkormányzati Társulás (4080 Hajdúnánás, Köztársaság tér 1. szám) társulási megállapodásának 16.1. pontjában foglaltakra tekintettel a Társulási megállapodás 2019. január 1-jétől hatályos módosítását az előterjesztés 1. melléklete szerinti módosító okirat szerint, az egységes szerkezetbe foglalt társulási megállapodást az előterjesztés 2. számú melléklete szerint fogadja el.

Felkéri a polgármestert a határozatból adódó feladatok ellátására.

Határidő: azonnal Felelős: Mikó Zoltán polgármester

6./

Előterjesztés Hajdúnánási Közös Önkormányzati Hivatal 2017. július 1. és 2018. június 30 közötti időszakban végzett tevékenységéről.

Előadó: Mikó Zoltán polgármester

*(Az előterjesztés írásban készült, melynek egy példánya a jegyzőkönyv mellékletét képezi.)*

Mikó Zoltán polgármester: Megkéri Dr. Nagy Attila kirendeltségvezetőt tegye meg szóbeli kiegészítését.

Dr. Nagy Attila kirendeltségvezető: Annyi kiegészítése lenne, hogy a Közös Hivatalra vonatkozik a beszámoló, a tiszagyulaházai kirendeltségen folytatott tevékenység részletesen is bemutatásra került, ami a 88. oldalon kezdődik. Tervek szerint a későbbiekben nem félévtől félévig lesz a beszámoló, hanem naptári évre vonatkozóan.

Képviselő részéről kérdés, hozzászólás nem hangzott el.

Mikó Zoltán polgármester: Szavazásra bocsátja az előterjesztés határozati javaslatát. Felkéri a képviselő-testületet, hogy aki egyetért a Hajdúnánási Közös Önkormányzati Hivatal 2017. július 1. és 2018. június 30 közötti időszakban végzett tevékenységéről szóló határozati javaslattal, kézfelnyújtással szavazzon:

*A képviselő-testület a Hajdúnánási Közös Önkormányzati Hivatal 2017. július 1. és 2018. június 30 közötti időszakban végzett tevékenységéről szóló előterjesztést 4 igen szavazattal elfogadta (a szavazásban 4 fő vett részt) és az alábbi határozatot hozta:*

Tiszagyulaháza Község Önkormányzata

Képviselő-testületének

44/2018. (XI. 27.) számú határozata

Hajdúnánási Közös Önkormányzati Hivatal

2017. július 1. és 2018. június 30 közötti időszakban végzett tevékenységéről

Tiszagyulaháza Község Önkormányzata Képviselő-testülete megtárgyalta a Hajdúnánási Közös Önkormányzati Hivatal 2017. július 1. és 2018. június 30. közötti időszakban végzett tevékenységéről szóló beszámolót, és elfogadja azt.

Határidő: - Felelős: -

7./

Előterjesztés a Hajdúnánási Közös Önkormányzati Hivatal Szervezeti és Működési Szabályzatának módosításáról.

Előadó: Mikó Zoltán polgármester

*(Az előterjesztés írásban készült, melynek egy példánya a jegyzőkönyv mellékletét képezi.)*

Mikó Zoltán polgármester: Megkéri Dr. Nagy Attila kirendeltségvezetőt tegye meg szóbeli kiegészítését.

Dr. Nagy Attila kirendeltségvezető: Az SZMSZ módosítás szintén nem érinti Tiszagyulaházát. A hajdúnánási önkormányzatnál egy GINPO pályázat kapcsán létszám módosításra van szükség, amelyet a közös hivatal SZMSZ-ében meg kell jeleníteni.

Képviselő részéről kérdés, hozzászólás nem hangzott el.

Mikó Zoltán polgármester: Szavazásra bocsátja az előterjesztés határozati javaslatát. Felkéri a képviselő-testületet, hogy aki egyetért a Hajdúnánási Közös Önkormányzati Hivatal Szervezeti és Működési Szabályzatának módosításáról szóló határozati javaslattal, kézfelnyújtással szavazzon:

*A képviselő-testület a Hajdúnánási Közös Önkormányzati Hivatal Szervezeti és Működési Szabályzatának módosításáról szóló előterjesztést 4 igen szavazattal elfogadta (a szavazásban 4 fő vett részt) és az alábbi határozatot hozta:*

Tiszagyulaháza Község Önkormányzata

Képviselő-testületének

45/2018. (XI. 27.) számú határozata

a Hajdúnánási Közös Önkormányzati Hivatal Szervezeti és Működési Szabályzatának módosításáról

Tiszagyulaháza Község Önkormányzata Képviselő-testülete a Hajdúnánási Közös Önkormányzati Hivatal 14/2018. (IV. 24.) számú Képviselő-testületi Határozatával jóváhagyott Szervezeti és Működési Szabályzatának 2018. november 5-ei hatállyal módosított alábbi módosítását jóváhagyja.

Hajdúnánási Közös Önkormányzati Hivatal Szervezeti és Működési Szabályzatának II. pontjában, a Hajdúnánási Közös Önkormányzati Hivatal Hajdúnánás székhely „Város-, községgazdálkodási egyéb szolgáltatások” kormányzati funkciójánál meghatározott álláskeretet az önkormányzatnál foglalkoztatottak esetén 10 fővel megemeli.

Felkéri a jegyzőt, hogy a Közös Önkormányzati Hivatal Szervezeti és Működési Szabályzatában foglaltaknak az intézmény dolgozói általi megismertetéséről, valamint a határozatból adódó szükséges intézkedések megtételéről gondoskodjon.

Határidő: 2018. december 5. Felelős: Dr. Kiss Imre jegyző

8./

Előterjesztés a Hajdúnánás Városi Önkormányzat személyes gondoskodást nyújtó szociális szolgáltatások helyi szabályairól szóló 28/2016. (VII.5.) önkormányzati rendeletének módosításáról.

Előadó: Mikó Zoltán polgármester

*(Az előterjesztés írásban készült, melynek egy példánya a jegyzőkönyv mellékletét képezi.)*

Mikó Zoltán polgármester: Megkéri Dr. Nagy Attila kirendeltségvezetőt tegye meg szóbeli kiegészítését.

Dr. Nagy Attila kirendeltségvezető: A társulás keretében ellátott feladatok esetében Hajdúnánás székhelytelepülés alkot rendeletet, amelyet ki kell egészíteni a fogyatékosok nappali ellátására vonatkozó szabályokkal, és amelyet valamennyi társulásban résztvevő tag önkormányzatnak el kell fogadnia.

Képviselő részéről kérdés, hozzászólás nem hangzott el.

Mikó Zoltán polgármester: Szavazásra bocsátja az előterjesztés határozati javaslatát. Felkéri a képviselő-testületet, hogy aki egyetért a Hajdúnánás Városi Önkormányzat személyes gondoskodást nyújtó szociális szolgáltatások helyi szabályairól szóló 28/2016. (VII.5.) önkormányzati rendeletének módosításáról szóló határozati javaslattal, kézfelnyújtással szavazzon:

*A képviselő-testület a Hajdúnánás Városi Önkormányzat személyes gondoskodást nyújtó szociális szolgáltatások helyi szabályairól szóló 28/2016. (VII.5.) önkormányzati rendeletének módosításáról szóló előterjesztést 4 igen szavazattal elfogadta (a szavazásban 4 fő vett részt) és az alábbi határozatot hozta:*

Tiszagyulaháza Község Önkormányzata

Képviselő-testületének

46/2018. (XI. 27.) számú határozata

a Hajdúnánás Városi Önkormányzat személyes gondoskodást nyújtó szociális szolgáltatások helyi szabályairól szóló 28/2016. (VII.5.) önkormányzati rendeletének módosításáról

Tiszagyulaháza Község Önkormányzata Képviselő-testülete a jogalkotásról szóló 2010. évi CXXX. törvény 5. § (1a) bekezdésében foglaltakra tekintettel hozzájárul ahhoz, hogy Hajdúnánás Városi Önkormányzat a személyes gondoskodást nyújtó szociális szolgáltatások helyi szabályairól szóló 28/2016. (VII.5.) önkormányzati rendeletét az előterjesztés melléklete szerint módosítsa.

Felkéri a polgármestert, hogy a testület döntéséről Hajdúnánás város polgármesterét tájékoztassa.

Határidő: 2018. november 29. Felelős: Mikó Zoltán polgármester

9./

Előterjesztés az általános iskola felvételi körzetének meghatározásával kapcsolatos vélemény kialakítására.

Előadó: Mikó Zoltán polgármester

*(Az előterjesztés írásban készült, melynek egy példánya a jegyzőkönyv mellékletét képezi.)*

Mikó Zoltán polgármester: A felvételi körzetek meghatározásához a Kormányhivatalnak szüksége van a Képviselő-testület határozatára minden évben.

Képviselő részéről kérdés, hozzászólás nem hangzott el.

Mikó Zoltán polgármester: Szavazásra bocsátja az előterjesztés határozati javaslatát. Felkéri a képviselő-testületet, hogy aki egyetért az általános iskola felvételi körzetének meghatározásával kapcsolatos vélemény kialakításáról szóló határozati javaslattal, kézfelnyújtással szavazzon:

*A képviselő-testület az általános iskola felvételi körzetének meghatározásával kapcsolatos vélemény kialakításáról szóló előterjesztést 4 igen szavazattal elfogadta (a szavazásban 4 fő vett részt) és az alábbi határozatot hozta:*

Tiszagyulaháza Község Önkormányzata

Képviselő-testületének

47/2018. (XI. 27.) számú határozata

az általános iskola felvételi körzetének meghatározásával kapcsolatos vélemény kialakítására

Tiszagyulaháza Község Önkormányzata Képviselő-testülete a nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet 24. § (1) bekezdésében foglaltakra tekintettel kinyilvánítja azon véleményét, miszerint egyetért azzal, hogy az Újtikos-Tiszagyulaháza Általános Iskola felvételi körzete Újtikos és Tiszagyulaháza községek közigazgatási területében legyen megállapítva.

A település jegyzőjének nyilvántartásában szereplő, a településen lakóhellyel, ennek hiányában tartózkodási hellyel rendelkező hátrányos helyzetű, általános iskolába járó gyermekek létszáma 9 fő, amelyből

* 2 fő az Újtikos-Tiszagyulaháza Általános Iskola tiszagyulaházai tagintézményében,
* 7 fő az Újtikos-Tiszagyulaháza Általános Iskola újtikosi intézményében tanul.

Felkéri a polgármestert, hogy a Hajdú-Bihar Megyei Kormányhivatal Debreceni Járási Hivatala Hatósági Főosztálya (4024 Debrecen, Piac utca 42-48. szám) értesítéséről gondoskodjon.

Határidő: 2018. november 30. Felelős: Mikó Zoltán polgármester

10./

Előterjesztés a Hajdúböszörményi Tankerületi Központ 2017/2018. tanévben végzett a Tiszagyulaházi és Újtikosi Általános Iskolákra vonatkozó tevékenységéről szóló tájékoztatójáról.

Előadó: Mikó Zoltán polgármester

*(Az előterjesztés írásban készült, melynek egy példánya a jegyzőkönyv mellékletét képezi.)*

Mikó Zoltán polgármester: Az előző Képviselő-testületi ülésen vetődött fel a tankerületi beszámoló kapcsán, hogy nem volt részletesen kimutatva a helyi iskolákra vonatkozó adat. Ezt most megküldték, amelyet olvashattak a képviselő társak. Van-e kérdés, hozzászólás?

Képviselő részéről kérdés, hozzászólás nem hangzott el.

Mikó Zoltán polgármester: Szavazásra bocsátja az előterjesztés határozati javaslatát. Felkéri a képviselő-testületet, hogy aki egyetért a Hajdúböszörményi Tankerületi Központ 2017/2018. tanévben végzett a Tiszagyulaházi és Újtikosi Általános Iskolákra vonatkozó tevékenységéről szóló tájékoztatójáról szóló határozati javaslattal, kézfelnyújtással szavazzon:

*A képviselő-testület a Hajdúböszörményi Tankerületi Központ 2017/2018. tanévben végzett a Tiszagyulaházi és Újtikosi Általános Iskolákra vonatkozó tevékenységéről szóló tájékoztatójáról szóló előterjesztést 4 igen szavazattal elfogadta (a szavazásban 4 fő vett részt) és az alábbi határozatot hozta:*

Tiszagyulaháza Község Önkormányzata

Képviselő-testületének

48/2018. (XI. 27.) számú határozata

a Hajdúböszörményi Tankerületi Központ 2017/2018. tanévben végzett a Tiszagyulaházi és Újtikosi Általános Iskolákra vonatkozó tevékenységéről szóló tájékoztatójáról

Tiszagyulaháza Község Önkormányzata Képviselő-testülete megtárgyalta a Hajdúböszörményi Tankerületi Központ 2017/2018 tanévben végzett a Tiszagyulaházi és Újtikosi Általános Iskolákra vonatkozó tevékenységéről szóló beszámolót, és elfogadja azt.

Határidő: - Felelős: -

11./

Előterjesztés a személyes gondoskodást nyújtó szociális ellátások intézményi térítési díjának megállapításáról.

Előadó: Mikó Zoltán polgármester

*(Az előterjesztés írásban készült, melynek egy példánya a jegyzőkönyv mellékletét képezi.)*

Mikó Zoltán polgármester: Van-e kérdés, észrevétel az előterjesztéssel kapcsolatban?

Szabó Sándorné képviselő: Miért 2019. március 1. a határidő?

Dr. Nagy Attila kirendeltségvezető: A képviselő-testület következő rendes ülése 2019. februárban lesz. Tiszadob fogja módosítani a rendeletét, amelyet megküld az önkormányzatnak, amit majd jóvá kell hagynia a testületnek.

Képviselő részéről több kérdés, hozzászólás nem hangzott el.

Mikó Zoltán polgármester: Szavazásra bocsátja az előterjesztés határozati javaslatát. Felkéri a képviselő-testületet, hogy aki egyetért a személyes gondoskodást nyújtó szociális ellátások intézményi térítési díjának megállapításáról szóló határozati javaslattal, kézfelnyújtással szavazzon:

*A képviselő-testület a személyes gondoskodást nyújtó szociális ellátások intézményi térítési díjának megállapításáról szóló előterjesztést 4 igen szavazattal elfogadta (a szavazásban 4 fő vett részt) és az alábbi határozatot hozta:*

Tiszagyulaháza Község Önkormányzata

Képviselő-testületének

49/2018. (XI. 27.) számú határozata

a személyes gondoskodást nyújtó szociális ellátások intézményi térítési díjának megállapításáról

Tiszagyulaháza Község Önkormányzata Képviselő-testülete úgy határoz, hogy a személyes gondoskodást nyújtó szociális ellátások körébe tartozó házi segítségnyújtás szociális alapszolgáltatás intézményi térítési díjának összegét 2019. március 1-jei hatállyal 0 (nulla) forintban kívánja meghatározni.

Felkéri a polgármestert, hogy a képviselő-testület döntéséről Tiszadob nagyközség Jegyzőjét tájékoztassa, és kérje fel arra, hogy a személyes gondoskodást nyújtó ellátásokról, azok igénybevételéről, valamint a fizetendő térítési díjakról szóló 19/2016. (XII. 28.) önkormányzati rendelet fentiek szerinti módosításáról szóló rendelet-tervezetet küldje meg az önkormányzat részére jóváhagyásra.

Határidő: 2018. december 15. Felelős: Mikó Zoltán polgármester

12./

Előterjesztés a belső ellenőri feladatok ellátásáról.

Előadó: Mikó Zoltán polgármester

*(Az előterjesztés írásban készült, melynek egy példánya a jegyzőkönyv mellékletét képezi.)*

Mikó Zoltán polgármester: Megkéri Dr. Nagy Attila kirendeltségvezetőt tegye meg szóbeli kiegészítését.

Dr. Nagy Attila kirendeltségvezető: A belső ellenőri feladatok ellátására csak egy évre kötött szerződést az önkormányzat a Val-Ethik Könyvvizsgáló és Tanácsadó Kft-vel, ezért 2019. évre új szerződést kell kötni. Három árajánlat érkezett, amelyek az előterjesztésben láthatók. Most is ugyanaz a cég adta a legjobb ajánlatot, aki 2018. évben is ellátja ezt a feladatot. Javasolja a legalacsonyabb összegű ajánlatot adó ajánlattevővel a szerződés megkötését.

Képviselő részéről kérdés, hozzászólás nem hangzott el.

Mikó Zoltán polgármester: Szavazásra bocsátja az előterjesztés határozati javaslatát. Felkéri a képviselő-testületet, hogy aki egyetért a belső ellenőri feladatok ellátásáról szóló határozati javaslattal, kézfelnyújtással szavazzon:

*A képviselő-testület a belső ellenőri feladatok ellátásáról szóló előterjesztést 4 igen szavazattal elfogadta (a szavazásban 4 fő vett részt) és az alábbi határozatot hozta:*

Tiszagyulaháza Község Önkormányzata

Képviselő-testületének

50/2018. (XI. 27.) számú határozata

a belső ellenőri feladatok ellátásáról

Tiszagyulaháza Község Önkormányzata Képviselő-testülete a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet szerint Tiszagyulaháza Község Önkormányzata belső ellenőrzési tevékenységének elvégzésével a „Val-Ethik” Könyvvizsgáló és Tanácsadó Kft-t (1025 Budapest, Pitypang út 1/A. 1/4.) bízza meg, 150.000 Ft/év díjazással.

Felhatalmazza a polgármestert a belső ellenőrzési szolgáltatás elvégzésével kapcsolatos szerződés megkötésére.

Felkéri a polgármestert, hogy a 2019. évi költségvetés elkészítésekor a határozatból adódó kiadás tervezéséről gondoskodjon.

Határidő: 2018. december 31. – szerződés megkötésére Felelős: Mikó Zoltán polgármester

2019. február 28. – kiadások tervezésére

13./

Előterjesztés a 2019. évi belső ellenőrzési tervről.

Előadó: Mikó Zoltán polgármester

*(Az előterjesztés írásban készült, melynek egy példánya a jegyzőkönyv mellékletét képezi.)*

Mikó Zoltán polgármester: Megkéri Dr. Nagy Attila kirendeltségvezetőt tegye meg szóbeli kiegészítését.

Dr. Nagy Attila kirendeltségvezető: A tárgyévet megelőző év december 31-ig kell a testületnek elfogadni a belső ellenőrzési tervet. 2019. évben a 2018. évi normatíva igénylés és elszámolás kerülne ellenőrzésre.

Képviselő részéről kérdés, hozzászólás nem hangzott el.

Mikó Zoltán polgármester: Szavazásra bocsátja az előterjesztés határozati javaslatát. Felkéri a képviselő-testületet, hogy aki egyetért a 2019. évi belső ellenőrzési tervről szóló határozati javaslattal, kézfelnyújtással szavazzon:

*A képviselő-testület a 2019. évi belső ellenőrzési tervről szóló előterjesztést 4 igen szavazattal elfogadta (a szavazásban 4 fő vett részt) és az alábbi határozatot hozta:*

Tiszagyulaháza Község Önkormányzata

Képviselő-testületének

51/2018.(XI. 27.) határozata

a 2019. évi belső ellenőrzési tervről

Tiszagyulaháza Község Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény 119. §-a alapján az önkormányzat és intézménye 2019. évi belső ellenőrzési tervét az alábbi tartalommal hagyja jóvá:

|  |  |  |  |  |  |
| --- | --- | --- | --- | --- | --- |
| Ellenőrzendő folyamatok és szervezeti egységek | Az ellenőrzés célja, tárgya, ellenőrzött időszak | Ellenőrzés módszerei | Az ellenőrzés típusa | Az ellenőrzés ütemezése | Erő-forrás szükség-letek |
| Tiszagyulaháza Község  Önkormányzata, Hajdúnánási Közös Önkormányzati Hivatal | Cél: annak vizsgálata, hogy a 2018. évi normatíva és egyéb állami támogatás (a 2018. évi költségvetési törvény 2. és 3. számú mellékletei alapján kapott támogatás) igénylés megalapozott volt-e, valamint az elszámolás előkészítése, a felhasználás jogszerű volt-e.  Tárgy: 2018. évi normatíva igénylés megalapozottságának vizsgálata, kiemelten a 2018. évi költségvetési törvény 2. és 3. számú mellékletében kapott támogatásokra.  Időszak: 2018. január 1 - 2018. december 31. | Dokumentumok, nyilvántartások, helyszíni ellenőrzés | Rendszerellenőrzés | 2019. II félév | 20 nap |

Felkéri a polgármestert, hogy a belső ellenőrzést követően annak eredményéről tájékoztassa a testületet.

Határidő: esedékességkor Felelős: Mikó Zoltán polgármester

14./

Előterjesztés 2019. évi munkaterv elfogadására.

Előadó: Mikó Zoltán polgármester

*(Az előterjesztés írásban készült, melynek egy példánya a jegyzőkönyv mellékletét képezi.)*

Mikó Zoltán polgármester: Van-e valakinek kérdése, hozzászólása az előterjesztéshez?

Képviselő részéről kérdés, hozzászólás nem hangzott el.

Mikó Zoltán polgármester: Szavazásra bocsátja az előterjesztés határozati javaslatát. Felkéri a képviselő-testületet, hogy aki egyetért a 2019. évi munkaterv elfogadásáról szóló határozati javaslattal, kézfelnyújtással szavazzon:

*A képviselő-testület a 2019. évi munkaterv elfogadásáról szóló előterjesztést 4 igen szavazattal elfogadta (a szavazásban 4 fő vett részt) és az alábbi határozatot hozta:*

Tiszagyulaháza Község Önkormányzata

Képviselő-testületének

52/2018. (XI. 27.) számú határozata

a 2019. évi munkaterv elfogadásáról

Tiszagyulaháza Község Önkormányzatának Képviselő-testülete megtárgyalta a 2019. évi munkatervre vonatkozó javaslatot, melyet a melléklet szerint elfogad.

Felkéri a polgármestert, hogy gondoskodjon a napirendek határidőben történő előterjesztéséről.

Határidő: folyamatos Felelős: Mikó Zoltán polgármester

Melléklet az 52/2018. (XI. 27.) sz. határozathoz

A Képviselő-testület 2019. évi munkaterve

Február 12. 8.00 óra

1. Az önkormányzat 2019. évi költségvetésének elfogadása

Előterjesztő: Mikó Zoltán polgármester

1. Előterjesztés az önkormányzat 2018. évi költségvetéséről szóló 1/2018. (II. 21.) önkormányzati rendelet módosításáról
2. Előterjesztés a polgármester 2019. évi szabadságának ütemezéséről

Előterjesztő: Mikó Zoltán polgármester

Március 26. 8.00 óra

1. Beszámoló a védőnői feladatellátásról

Előterjesztő: Mikó Zoltán polgármester

(a napirendhez meghívandó: védőnő)

1. Az önkormányzat 2019. évi közbeszerzési tervének elfogadása

Előterjesztő: Mikó Zoltán polgármester

1. Előterjesztés óvodai beiratkozás időpontjának meghatározására

Előterjesztő: Mikó Zoltán polgármester

(a napirendhez meghívandó: óvodavezető)

Április 30. 8.00 óra

1. A 2018. évi költségvetés teljesítéséről szóló beszámoló elfogadása

Előterjesztő: Mikó Zoltán polgármester

1. Beszámoló a közrend-, közbiztonság helyzetéről

Előterjesztő: Rendőrkapitányság vezetője

(a napirendhez meghívandó: Rendőrkapitányság vezetője)

1. Előterjesztés 2018. évi pénzügyi-gazdasági ellenőrzések tapasztalatairól

Előterjesztő: Mikó Zoltán polgármester

Május 28. 8.00 óra

1. Beszámoló a gyermekvédelmi feladatok ellátásáról

Előterjesztő: Mikó Zoltán polgármester

(a napirendhez meghívandó: családsegítő)

1. Tájékoztató az Alapítvány Tiszagyulaházáért alapítvány 2018. évben végzett munkájáról

Előterjesztő: Alapítvány elnöke

(a napirendhez meghívandó: Alapítvány elnöke)

Június 25. 8.00 óra

1. Tájékoztató a Tiszagyulaházi Aprajafalva Óvodában végzett szakmai munkáról

Előterjesztő: Aprajafalva Óvoda vezetője

(a napirendhez meghívandó: Óvoda vezetője)

1. Előterjesztés igazgatási szünet elrendeléséről

Előterjesztő: Mikó Zoltán polgármester

Szeptember 24. 8.00 óra

1. Előterjesztés az önkormányzat 2019. évi költségvetéséről szóló önkormányzati rendelet módosításáról

Előterjesztő: Mikó Zoltán polgármester

1. Beszámoló a Hajdúnánási Közös Önkormányzati Hivatal munkájáról

Előterjesztő: Dr. Kiss Imre jegyző

1. Tájékoztató a Polgárőr Egyesület munkájáról

Előterjesztő: Polgárőr Egyesület vezetője

(a napirendhez meghívandó: Polgárőr Egyesület vezetője)

1. Előterjesztés beiskolázási körzet véleményezéséről

Előterjesztő: Mikó Zoltán polgármester

Október Közmeghallgatás

November 26. 8.00 óra

1. Előterjesztés a 2020. évi belső ellenőrzési tervről

Előterjesztő: Mikó Zoltán polgármester

1. A Képviselő-testület 2020. évi munkatervének elfogadása

Előterjesztő: Mikó Zoltán polgármester

1. Előterjesztés igazgatási szünet elrendeléséről

Előterjesztő: Mikó Zoltán polgármester

15./

Előterjesztés a téli igazgatási szünet elrendeléséről.

Előadó: Mikó Zoltán polgármester

*(Az előterjesztés írásban készült, melynek egy példánya a jegyzőkönyv mellékletét képezi.)*

Mikó Zoltán polgármester: Nincs szóbeli kiegészítése. Van-e valakinek kérdése, hozzászólása az előterjesztéshez?

Képviselő részéről kérdés, hozzászólás nem hangzott el.

Mikó Zoltán polgármester: Szavazásra bocsátja az előterjesztés határozati javaslatát. Felkéri a képviselő-testületet, hogy aki egyetért a téli igazgatási szünet elrendeléséről szóló határozati javaslattal, kézfelnyújtással szavazzon:

*A képviselő-testület a téli igazgatási szünet elrendeléséről szóló előterjesztést 4 igen szavazattal elfogadta (a szavazásban 4 fő vett részt) és az alábbi határozatot hozta:*

Tiszagyulaháza Község Önkormányzata

Képviselő-testületének

53/2018. (XI. 27.) számú határozata

a téli igazgatási szünet elrendeléséről

Tiszagyulaháza Község Önkormányzata Képviselő-testülete a közszolgálati tisztviselőkről szóló 2011. évi CXCIX törvény 232. § (3) bekezdésében foglalt felhatalmazás alapján a Hajdúnánási Közös Önkormányzati Hivatal Tiszagyulaházi Kirendeltségére vonatkozóan

2018. december 27-től 2019. január 4-ig igazgatási szünetet rendel el.

Felkéri a jegyzőt, hogy az igazgatási szünet időtartama alatt a zavartalan ügymenet és feladatellátás biztosításáról, valamint a lakosság tájékoztatásáról gondoskodjon.

Határidő: 2018. december 15. - lakosság tájékoztatására Felelős: Dr. Kiss Imre jegyző

folyamatos - feladatellátás biztosítása

16./

Előterjesztés Újszentmargita Község Önkormányzatának a polgári központi orvosi ügyelethez történő csatlakozásáról.

Előadó: Mikó Zoltán polgármester

*(Az előterjesztés írásban készült, melynek egy példánya a jegyzőkönyv mellékletét képezi.)*

Mikó Zoltán polgármester: Újszentmargita község szeretne csatlakozni a polgári központi orvosi ügyelethez. Semmi akadályát nem látja, hogy csatlakozzon, javasolja fogadják el a határozatot.

Képviselő részéről kérdés, hozzászólás nem hangzott el.

Mikó Zoltán polgármester: Szavazásra bocsátja az előterjesztés határozati javaslatát. Felkéri a képviselő-testületet, hogy aki egyetért az Újszentmargita Község Önkormányzatának a polgári központi orvosi ügyelethez történő csatlakozásáról szóló határozati javaslattal, kézfelnyújtással szavazzon:

*A képviselő-testület az Újszentmargita Község Önkormányzatának a polgári központi orvosi ügyelethez történő csatlakozásáról szóló előterjesztést 4 igen szavazattal elfogadta (a szavazásban 4 fő vett részt) és az alábbi határozatot hozta:*

Tiszagyulaháza Község Önkormányzata

Képviselő-testületének

54/2018. (XI. 27.) számú határozata

Újszentmargita Község Önkormányzatának a polgári központi orvosi ügyelethez történő csatlakozásáról

Tiszagyulaháza Község Önkormányzata Képviselő-testülete megtárgyalta Újszentmargita Község Önkormányzatának a polgári központi orvosi ügyelethez történő csatlakozásáról szóló előterjesztést, és úgy határoz, hogy támogatja Újszentmargita Község Önkormányzatának a polgári központi orvosi ügyeleti szolgálathoz történő csatlakozását 2019. január 1-jétől.

A Képviselő-testület a központi orvosi ügyelet megszervezéséről szóló Feladatellátási Szerződést az előterjesztés melléklete szerint elfogadja.

Felkéri a polgármestert, hogy a döntésről értesítse Polgár város polgármesterét, és felhatalmazza a központi orvosi ügyelet megszervezéséről szóló Feladatellátási Szerződés aláírására.

Határidő: 2018. december 31. Felelős: Mikó Zoltán polgármester

17./

Előterjesztés a közvilágításról való gondoskodás érdekében megkötendő villamos energia adásvételi szerződésről.

Előadó: Mikó Zoltán polgármester

*(Az előterjesztés írásban készült, melynek egy példánya a jegyzőkönyv mellékletét képezi.)*

Mikó Zoltán polgármester: Van egy közvilágításról szóló árajánlat, amit megkaptak a testületi tagok és kéri a döntésüket, hogy alírja-e a szerződést. Javaslata szerint az olcsóbb verziót kellene elfogadni 2 éves szerződéssel.

Képviselő részéről kérdés, hozzászólás nem hangzott el.

Mikó Zoltán polgármester: Szavazásra bocsátja az előterjesztés határozati javaslatát. Felkéri a képviselő-testületet, hogy aki egyetért a közvilágításról való gondoskodás érdekében megkötendő villamos energia adásvételi szerződésről szóló határozati javaslattal, kézfelnyújtással szavazzon:

*A képviselő-testület a közvilágításról való gondoskodás érdekében megkötendő villamos energia adásvételi szerződésről szóló előterjesztést 4 igen szavazattal elfogadta (a szavazásban 4 fő vett részt) és az alábbi határozatot hozta:*

Tiszagyulaháza Község Önkormányzata

Képviselő-testületének

55/2018. (XI. 27.) számú határozata

a közvilágításról való gondoskodás érdekében megkötendő villamos energia adásvételi szerződésről

Tiszagyulaháza Község Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörére tekintettel úgy határoz, hogy a közvilágításról való gondoskodás érdekében az E.ON Energiakereskedelmi Kft-vel (1134 Budapest, Váci u. 17.) az előterjesztéshez mellékelt, teljes ellátású közvilágítási célú villamos energia adásvételi szerződést köt 2019. január 1. napjától 2020. december 31. napjáig.

Felhatalmazza a polgármestert a villamos energia adásvételi szerződés megkötésére.

Határidő: 2018. november 30. Felelős: Mikó Zoltán polgármester

Mikó Zoltán polgármester: Tájékoztatja a képviselő testületet, hogy 16,5 millió forint támogatást kapott az önkormányzat a kertészet fejlesztésére, bővítésére. A munkálatok elkezdődtek a Polgár és Csege Coop Zrt-től megvásárolt portán.

Jelenleg úgy néz ki, hogy két közmunkaprogram indul 28 fővel, a mezőgazdaság és a helyi sajátosság. A helyi sajátosságon belül a betonüzem a varroda és chiliszószgyártás szerepel. Tovább kívánja fejleszteni a chilit egy internetes oldal létrehozásával, hogy ott is lehessen rendelni. Feltett szándéka, hogy az újonnan alakult Eszterág Néptáncegyüttes további ruházatát a varroda fogja előállítani. A betoncserepek gyártása is tovább folytatódik, hiszen több település is adott le igénylést. Tovább folytatódik a mellékutcák virágosítása, és aki eddig nem kapott betoncserepet kapni fog.

A mezőgazdasági programban szerepel a virág és a szántóföldi növénytermesztés. A szántóföld nem, csak a kertek kerülnek művelésre.

Mivel az ülésen egyéb kérdés, hozzászólás nem hangzott el, Mikó Zoltán polgármester az ülést 1850 órakor bezárta.

K. m. f.

Mikó Zoltán Dr. Kiss Imre

polgármester jegyző